Man sterf op jagtog(Argieffoto) Die polisie in Limpopo ondersoek ŉ saak van strafbare manslag ná die dood van ŉ 50-jarige man tydens ŉ jagtog. Kol. Moatshe Ngoepe, polisiewoordvoerder, het gesê die voorval het Donderdag in die omgewing van Mookgophong (Naboomspruit) plaasgevind. “Die drie jagters was op ŉ wildplaas in die gebied waar hulle die spoor van ŉ gekweste koedoe gevolg het. Hulle is uitmekaar en in die proses is ŉ 50-jarige man geskiet en op slag dood. “ŉ Voortgesette polisieondersoek fokus op die omstandighede tydens die voorval.” Talle boodskappe van medelye het intussen ná die voorval ingestroom.